На основу члана 37. Статута града Ниша (''Службени лист Града Ниша'', број 88/08 и 143/2016) и члана 14. Одлуке о оснивању Регионалног центра за професионални развој запослених у образовању (''Службени лист Града Ниша'', број 66/2003, 40/2004, 5/2005, 94/2010 и 138/2017),

Скупштина Града Ниша на седници од \_\_\_\_\_\_\_\_\_\_ године, донела је

**Р Е Ш Е Њ Е**

**I ДАЈЕ СЕ САГЛАСНОСТ** на Програм рада Регионалног центра за професионални развој запослених у образовању за 2019. годину број 1100, који је донео Управни одбор Установе на седници одржаној 26.12.2018. године.

II Програм рада Регионалног центра за професионални развој запослених у образовању за 2019. годину реализоваће се у складу са финансијским планом ове Установе за 2019. годину.

III Решење доставити Регионалном центру за професионални развој запослених у образовању, Градској управи Града Ниша - Секретаријату за образовање и Секретаријату за финансије.

Број:\_\_\_\_\_\_\_\_\_\_\_\_\_\_\_\_\_\_\_\_\_

У Нишу, \_\_\_\_\_\_\_\_\_\_ 2019. год.

**СКУПШТИНА ГРАДА НИША**

**Председник**

**Мр Раде Рајковић**

***О б р а з л о ж е њ е***

Статутом Града Ниша, у члану 37. став 1. тачка 20. је прописано да Скупштина Града разматра извештај о раду и даје сагласност на програм рада корисника буџета.

Управни одбор Регионалног центра за професионални развој запослених у образовању је у складу са чланом 14. Одлуке о оснивању Регионалног центра за професионални развој запослених у образовању донео Програм рада за 2019. годину, број 1100 од 26.12.2018.године.

Програмом рада планирани су послови и активности у оквиру делатности за које је Установа основана. У Програму су дати општи подаци о оснивању Установе, делатности, структури запослених, ресурсима, као и годишњи план активности по организационим јединицама.

Послови у Регионалном центру се обављају кроз рад следећих организационих јединица:

1. Професионални развој

* Стручно усавршавање запослених у образовању на акредитованим обукама и стручним скуповима,
* Организовање осталих облика стручног усавршавања за наставнике
* Рад Научног клуба,
* Парк знања и подршка развоју деце и омладине,
* Професионални развој одраслих различитих циљних група,

2. Aдминистрација и рачуноводство

3. ИКТ, рецепција, смештај и исхрана.

Установа тренутно има 12 запослених на неодређено време, чиме се не премашује број запослених предвиђен Одлуком о максималном броју запослених на неодређено време у систему јавног сектора Града Ниша за 2017.годину („Службени лист Града Ниша, бр. 106/2017,18/2018 и 65/2018), којом је за ову Установу прописан максималан број од 16 запослених радника.

Делатност Регионалног центра за професионални развој запослених у образовању се одвија у згради у улици Париске комуне бб која поседује:

* 4 учионице,
* Мултимедијалну учионицу са 16 умрежених рачунара,
* Салу са 150 места,
* Ресурс центар (библиотека са медијатеком,
* Трпезарију,
* Кухињу и две чајне кухиње,
* 13 двокреветних и 4 једнокреветне собе,
* Канцеларије запослених,
* Рецепцију,
* Остале помоћне просторије

**Организациона јединица за професионални развој** је јединица у Регионалном центру чија је делатност усмерена на рад који је у служби професионалног развоја запослених у образовању, за коју намену је Регионални центар и основан.

У организационој јединици за професионални развој у 2019. години планирају се стручно усавршавање запослених у образовању, организација и реализација семинара уз претходно испитивање потреба за стручним усавршавањем, припремање понуде семинара, организовање образовних активности у оквиру Научног клуба и Парка знања, организовање различитих културних активности и манифестација за децу и младе, саветодавни рад са школама/установама и појединцима у области професионалног развоја, праћење позива донатора и други послови везани за остваривање основне делатности Установе.

Стручно усавршавање запослених у образовању одвијаће се у складу са Правилником о сталном стручном усавршавању и стицању звања наставника, васпитача и стручних сарадника („Службени гласник РС“ 81/2017 и 48/2018) кроз организацију семинара акредитованих од стране Министарства просвете, науке и технолошког развоја, објављених у Каталогу програма стручног усавршавања запослених у образовању за школску 2018/2019/2020/2021 годину, а у складу са листом приоритетних програма које је прописао Министар просвете, науке и технолошког развоја.

Регионални центар ће акредитоване програме понудити запосленима у школама и предшколским установама на основу анализе исказаних потреба наставника, васпитача и стручних сарадника и на основу достављених планова стручног усавршавања школа/предшколских установа.

Центар планира да организује и остале облике стручног усавршавања - стручне састанке актива на нивоу града (14 актива ради у Центру), и заједно са њима ће се организовати различите активности и манифестације за ученике и децу Града Ниша.

Установа планира да организује и акредитоване стручне скупове (конференције, конгресе, трибине, летње/зимске школе, стручна и студијска путовања, пројекте мобилности).

У току године организоваће се састанци за потребе информисања наставника и директора школа/предшколских установа о актуелностима из области образовања на којима ће известиоци бити експерти.

Регионални центар планира да своје активности намењене школама оствари и кроз стварање услова за пружање подршке школама и предшколским установама за учешће у домаћим и међународним образовним пројектима у сарадњи са организацијама цивилног друштва.

У складу са Стратегијом научног и технолошког развоја Републике Србије за период од 2016. до 2020. године – Истраживања за иновације („Сл.гласник РС“ бр.25/2016) која је ради децентрализације промоције науке и развоја иновативног друштва знања предвидела отварање научних клубова у градовима Србије, Регионални центар Ниш je 13.04.2016.године потписао Меморандум о сарадњи са Центром за промоцију науке из Београда. Потписник Меморандума је и Град Ниш. Потписнице Меморандума су се обавезале да ће подстицати и подржавати развој Научног клуба као места сусрета деце, ученика, студената, наставника и грађана са науком и технологијом и омогућити талентованим ученицима прилике за упознавање са иновативним приступима учењу и овладавање научном методологијом.

Планира се да се у Научном клубу организују различити догађаји: предавања, дебате, изложбе, радионице, семинари, састанци, пројектне активности као и неформална окупљања са темама из области науке и технологије и учествовање у новом Јавном позиву Центра за промоцију науке из Београда.

У току школске године ће се деци и младима нудити стицање знања и вештина кроз организовање радионица креативности.

По Јавном позиву Центра за промоцију науке за 2019. годину Научни клуб Ниш је добио право на реализацију 5 пројеката, а наставиће се и пројектне активности из 2018. године.

У сарадњи са Удружењем наставника математике „НиМат“, планира се организовање, пете по реду, манифестације „Мај, месец математике“.

С обзиром да је одлуком Генералне скупштине Уједињених нација 2019. Година проглашена Годином периодног система елемената, Установа планира да у оквиру Научног клуба у марту 2019. године организује манифестацију под називом Празник хемије.

Интезивна сарадња Центра са еко-школама нашег града као и са наставницима који пропагирају идеје очувања животне средине и одрживог развоја увела је Регионални центар у још једно поље деловања а Установа је добила одобрење Министарства заштите животне средине за оснивање еколошког центра у Граду Нишу са идејом да постане својеврсни еколошки центар.

Регионални центар је код Министарства за државну управу и локалну самоуправу Републике Србије добио сагласност за јавно признатог организатора обука за запослене у државној управи и локалној самоуправи.

Регионални центар ће у току 2019. године наставити сарадњу са регионалним центрима и центрима за стручно усавршавање којих у Србији има још 11 (Чачак, Ужице, Шабац, Лесковац, Крушевац, Кикинда, Кањижа, Смедерево, Књажевац, Нови Пазар и Крагујевац), који чине Мрежу регионалних центара за професионални развој запослених у образовању и центара за стручно усавршавање Србије.

**Организациона јединица за администрацију и рачуноводство** ће у 2019. години обављати финансијско-рачуноводствене, правне и административне послове.

Програм рада Установе Регионални центар за професионални развој запослених у образовању за 2019. годину, реализоваће се у складу са Финансијским планом за 2019. годину број 1099, који је донео Управни одбор Установе дана 26.12.2018. године, који је дат у прилогу Програма, а који је саставни део Решења о финансијском плану Градске управе Града Ниша за 2019. годину број 14-1/2019-24 од 4.1.2019. године.

**Организациона јединица ИКТ, рецепција, смештај и исхрана** ће у 2019. години пружати информатичко технолошку подршку у организацији тренинга, семинара, трибина, стручних скупова и свих других догађаја и обављати послове везане за реализацију допунских делатности Установе и коришћења ресурса Установе.

Центар нема производњу хране, већ ради по принципу кетеринга, а број запослених је у оквирима стандарда за хотелско пословање у односу на материјалне ресурсе.

Иако су организовање смештаја и исхране допунске делатности у Установи, делатност ове организационе јединице је један од носилаца финансирања установе. Организовање смештаја и исхране и издавање простора су, поред средстава из градског буџета и средстава из пројеката, основни видови финансирања установе.

Имајући у виду да је Програм сачињен у складу са законом, прописима Града и циљевима оснивања Установе, предлаже се доношење решења о давању сагласности на Програм рада Регионалног центра за професионални развој запослених за 2019. годину.

Секретар

Секретаријата за образовање

Марина Костић